姑蘇臺雜句
作者：李紳
朝代：唐

paragraphs: 越王巧破夫差國，來獻黃金重雕刻。
西施醉舞花豔傾，妬月嬌娥恣妖惑。
姑蘇百尺曉鋪開，樓楣盡化黃金臺。
歌清管咽歡未極，越師戈甲浮江來。
伍胥抉目看吳滅，范蠡全身霸西越。
寂莫千年盡古墟，蕭條兩地皆明月。
靈巖香徑掩禪扉，秋草荒涼徧落暉。
江浦迴看鷗鳥沒，碧峰斜見鷺鷥飛。
如今白髮星星滿，却作閑官不閑散。
野寺經過懼悔尤，公程迫蹙悲秋館。
吳鄉越國舊淹留，草樹煙霞昔徧遊。
雲木夢迴多感歡，不惟惆悵至長洲。